MT Il-Ġurnal Uffiċjali tal-Unjoni Ewropea C 148/20

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u tal-ikel

2009/C 148/11

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006. Id-dikjarazzjonijiet ta' oġġezzjoni għandhom jaslu għand l-Kummissjoni fi żmien sitt xhur mid-data ta' din il-pubblikazzjoni

DOKUMENT UNIKU

IR-REGOLAMENT TAL-KUNSILL (KE) NRU 510/2006

“MELA DI VALTELLINA”

Nru tal-KE.: IT-PGI-0005-0574-28.11.2006

IĠP ( X ) DPO ( )

1. Isem:

“Mela di Valtellina”

2. Stat membru jew il-Pajjiż terz:

L-Italja

3. Deskrizzjoni tal-prodott agrikolu jew tal-oġġett tal-ikel:

3.1. Tip tal-prodott (l-Anness II):

Klassi 1.6: Frott u ħaxix u ċereali friski u pproċessati

3.2. Deskrizzjoni tal-prodott li għalih japplika l-isem ta' (1):

Għall-produzzjoni tal-“Mela di Valtellina” jiġi użat il-frott tal-varjetajiet li ġejjin: “RED DELICIOUS”– “GOLDEN DELICIOUS” – “GALA”. Meta jitqiegħdu fis-suq għal konsum ikollhom il-karatteristiċi li ġejjin: Ir-RED DELICIOUS: Epikarpju oħxon, bi ftit li xejn kisja ta' xama', aħmar intens jixgħel, bil-kulur dominati li jgħatti aktar minn 80 % tal-wiċċ, lixx, nieqes mill-ħmura samranijia u mhux żejtni, reżistenti għall-manipulazzjoni. Forma konika tronka tawwalija b'ħames lobi u profil ekwatorjali pentagonali. Id-daqs huwa b'dijametru ta' mill-anqas 65 mm. Il-kontenut taz-zokkor huwa ogħla minn 10 brix. Laħma: bajda b'riħa medja għal għolja ta' tuffieħa. Il-perċezzjoni tal-irwejjaħ ta' għasel, ġiżimin u berquq hija għolja. Il-livell tat-tqarmiċa u tat-tmerriq huwa għoli. Hemm prevalenza tat-togħma ħelwa b'aċidità apprezzabbli u ta' intensità medja. Mhux morra. Is-sodezza tal-laħma hija ta' mhux anqas minn 5 kg/cm2. Il-GOLDEN DELICIOUS huma kkaraterizzati minn: Epikarpju bi ftit li xejn kisja ta' xama', isfar intens meta jimmatura, xi kultant roża fil-parti tal-wiċċ esposta għax-xemx, xi kultant fl-aħmar samrani, sensittiv għall-manipulazzjoni. Forma sferojdali jew forma konika tronka tawwalija, kemmxejn imkemmxa fil-parti trasversali: Id-daqs huwa b'dijametru ta' mill-anqas 65 mm. Il-kontenut taz-zokkor ogħla minn 11,5 brix. Laħma bajda lewn il-krema, b'riħa intensa ta' tuffieħa. Is-sodezza hija medja bħat-tqarmiċa u t-tmerriq, filwaqt li xejn mhi mrammla. Il-frott jiddistingwi ruħu permezz tal-ħlewwa filwaqt li jżomm il-valuri tal-aċidità apprezzabbli li jixhdu l-freskezza tal-frott. Ir-riħa tat-tuffieħa hija minn medja għal qawwija. Mhux morra. Is-sodezza tal-laħma hija ta' mhux anqas minn 5 kg/cm2. Il-GALA huma bi: Epikarpju aħmar jixgħel, b'estensjoni tal-kopertura ħamra fuq mill-anqas 30 % tal-wiċċ għal Gala standard u 65 % tal-kloni mtejba. Forma konika tronka qasira, bil-ħames lobi apikali jidhru sew. Id-daqs huwa b'dijametru ta' mill-anqas 65 mm. Il-kontenut taz-zokkor huwa ta' mill-anqas 11 brix. Laħma bajda lewn il-krema, b'riħa ta' intensità medja. Is-sodezza hija medja b'livell għoli ta' tmerriq u nuqqas ta' trammil. It-togħma hija ħelwa, ftit aċida iżda pjaċevoli b'intensità medja. Mhux morr. Is-sodezza tal-laħma hija mhux anqas minn 5 kg/cm2. Jitqiegħdu fis-suq għall-konsum il-frott fil-kategorija ta' kwalita Extra u I.

3.3. Materja prima (għall-prodotti pproċessati biss):

—

3.4. Għalf (għall-prodotti li ġejjin mill-annimali biss:)

—

3.5. Fażijiet speċifiċi fil-produzzjoni li jridu jsiru fiż-żona ġeografika identifikata:

Il-proċessi tal-produzzjoni għandhom iseħħu fiż-żona ġeografika definita.

3.6. Regoli speċifiċi dwar it-tqattigħ, it-taħkik, l-ippakkjar, eċċ.:

Il-Mela di Valtellina titqiegħed fis-suq għall-konsum permezz ta' kartuniet b'ċelloli żgħar – tilari tal-kartun – kaxex teleskopiċi (traypak) – kaxex tal–injam – kaxex tal-plastik li jistgħu jerġgħu jintużaw – pakketti ssiġilatti b'aktar minn frotta waħda (tilari, kaxxi tal-kartun u boroż).

3.7. Regoli speċifiċi dwar it-tikkettar:

Il-kliem “Mela di Valtellin” Indicazione Geografica Protetta jew l-akronimu tagħha IGP, għandu jkun imwaħħal b'mod ċar u perfettament leġġibbli, b'daqs akbar minn kull kliem ieħor preżenti, fuq il-pakketti ssiġġilatti jew fuq il-frott individwali. Fejn ikun hemm tikketta fuq kull frotta, din għandha tkun fuq mill-anqas 70 % tal-frott li hemm fil-pakkett. Fejn ma hemmx it-tikketta fuq il-frott individwali għandhom ikunu użati l-pakketti magħluqin u ssiġillati. Il-LOGO huwa rappreżentat mill-kliem “Mela di Valtellina” Indicazione Geografica Protetta. Il-kuluri li għandhom jintużaw huma dawn: Aħmar (pantone aħmar 032), Aħdar (pantone 355) u Iswed (100 %). Il-tipa użata hija l-“Futura Bold”.

4. Definizzjoni konċiża taż-żona ġeografika:

Iż-żona ta' produzzjoni tal-“Mela di Valtellina” tiġbor it-territorji tal-muniċipalitajiet tal-provinċja ta' Sondrio li ġejjin: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell′Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant′Agata, Traona, Tresivio, Verceia, Vervio, Villa di Chiavenna, Villa di Tirano.

5. Rabta maż-żona ġeografika:

5.1. Speċifiċità taż-żona ġeografika:

In-natura partikolari taż-żona li fiha tiġi prodotta il-“Mela di Valtellina” tikkonsisti fl-esponiment mill-aqwa u favorevoli tal-wied tal-Valtellina. Dan il-wied huwa orjentat mil-Lvant għall-Punent; huwa protett mill-Alpi Retiche mit-Tramuntana u mill-Prealpi Orobie min-Nofsinhar. Għalhekk, igawdi minn klima moderata ħafna b'ventilazzjoni partikolari li hi affettwata mill-fenomenu tal-Foen, riħ sħun u xott, li jikkawża żidiet tat-temperatura u tnaqqis tal-umdità tal-arja. Il-wied jiżviluppa f'altimetrija li tibda mill-200 m u tasal sad-900 m ogħla mil-livell tal-baħar u minħabba f'hekk il-ġonna tas-siġar tal-frott igawdu minn dawl u ventilazzjoni tajbin. Dawn jinsabu l-aktar fuq il-koni permeabbli ta' oriġini alluvjali kkaratterizzati minn preżenza għolja ta' ′skeletru tal-ħamrija′ raff, fejn ma hemmx staġnar tal-ilma u r-reazzjoni tal-ħamrija hija subaċiduża jew aċiduża.

5.2. Speċifiċità tal-prodott:

L-analiżi organolettika wriet karatteristiċi li huma komuni għat-tliet varjetajiet tad-denominazzjoni “Mela di Valtellina” fil-laħma soda, kumpatta, li tqarmeċ u tfuħ. B’mod partikolari:

— il-varjetà Gala għandha laħma medjament kumpatta, b'ħafna meraq u mhix imrammla. It-togħma hija ħelwa, bi ftit li xejn aċidità, mhux morra, u b'riħa ta' intensità medja.

— il-Golden Delicious tiddistingwi ruħha għas-sodezza, it-tqarmiċa u t-tmerriq ta' intensità medja, filwaqt li mhix imrammla. Il-togħma hija ħelwa u r-riħa hija intensa.

— ir-Red Delicious għandha riħa intensa bi ħjiel ta' għasel, ġiżimin u berquq. Il-laħma għandha livelli ta' sodezza, tqarmiċa u tmerriq għoljin; ir-riħa hija ta' intensità medja.

Partikolarità oħra hija rappreżentata mill-kulur intens ħafna tal-frott u mill-forma tawwalija attraenti ħafna; dawn il-karatteristiċi joħorġu aktar minħabba l-kondizzjonijiet tad-dawl mix-xemx permezz tal-esponiment tat-territorji tal-Valtellina kif deskritti fil-punt 4.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għal DPO) jew il-kwalità speċifika, ir-reputazzjoni jew karatteristika oħra tal-prodott (għal IĠP):

Ir-reputazzjoni tal-“Mela di Valtellina” tmur lura għal wara t-Tieni Gwerra Dinjija u baqgħet tikber fis-snin bil-kontribut tal-kooperativi varji tal-frott u tal-ħaxix li, b'kollaborazzjoni ma' istituzzjonijiet universitarji speċjalizzati fil-kultivazzjoni tat-tuffieħ, ikkonsolidaw is-settur tas-siġar tat-tuffieħ fil-Valtellina. Filfatt, diġà fl-1968 fil-Ponte in Valtellina saret it-“Tieni Konferenza nazzjonali tal-kultivazzjoni tal-frott fil-muntanji” taħt il-patroċinju tas-Società Orticola Italiana (Soċjetà Taljana tal-Ortikoltura), segwita mill-“Konferenza dwar l-għażliet tal-varjetajiet u t-tiġdid tal-kultivazzjoni tat-tkabbir tal-frott fil-muntanji” fl-1983.

Il-kultivazzjoni tas-siġar tat-tuffieħ issir skont prattiki tradizzjonali u stabbiliti sew ta' kultivazzjoni; attwalment jirreferu għall-kultivazzjoni professjonali tas-siġra tat-tuffieħ li, matul is-snin u permezz tal-progress fil-kultivazzjoni, saret waħda mis-sisien tal-ekonomija tal-wied; f'dan il-kuntest biżżejjed wieħed jaħseb fl-attivitajiet marbuta mal-kultivazzjoni tat-tuffieħ, bħall-mekkanizzazzjoni, l-inġinerija tal-impjanti għall-irrigazzjoni, il-forniment ta' mezzi tekniċi, is-servizzi għall-kummerċjalizzazzjoni, is-settur tal-imballaġġ, is-sistema tat-trasport, eċċ. Il-prestiġju tal-kultivazzjoni tat-tuffieħ tal-Valtellina serviet ukoll biex tiġbed investimenti importanti lejn iż-żona: eżempju ta' dan huwa l-impjant ta' irrigazzjoni multipla tal-Konsorzju Sponda Soliva li għandu f'idejh il-ġestjoni ta' 2 000 ha, mibdi fis-snin 70 u iffinanzjat minn self ġestit mill-fond Ewropew FAEGG.

Il-popolarità dejjem tikber tal-frott miksuba mal-għexieren tas-snin mal-konsumaturi għandha l-oriġini fiż-żona tal-produzzjoni. Fil-fatt, l-iżvilupp mil-Lvant għall-Punent tal-wied, sitwazzjoni unika fit-territorji Alpini fejn hemm il-kultivazzjoni tal-frott, jassigura l-esponiment tar-raba′ għal aktar dawl, fattur li jikkontribwixxi biex l-epikarpju tal-frott ikollu l-karatteristiċi imsemmija fil-punt 3.2. Struttura orografika tat-territorju bħal din, li tippermetti kwalità ogħla tar-raġġi tax-xemx, flimkien ma' medda tat-temperatura li tinbidel ħafna bejn in-nhar u l-lejl, għall-ħamrija ħafifa, nieqsa mill-istaġnar tal-ilma u b'inżul ekwilibrat ta' xita atmosferika b'alternazzjoni bejn ċikli ta' tixrib/ixxuttar tal-epikarpju tal-frott, jippermetti l-iżvilupp mill-aqwa tal-maturazzjoni tat-tuffieħ u jżomm il-laħma soda u tqarmeċ u l-forma aktar imtawla u ftit imkemmxa.

It-tliet varjetajiet skont l-indikazjoni ġeografika jirrapreżentaw il-quċċata tal-kwalità eċċellenti tal-produzzjoni tat-tuffieħ fil-Valtellina. Fil-fatt huwa fuq dawn it-tliet varjetajiet, il-Golden Delicious, ir-Red Delicious u l-Gala li ġew iċċentrati b'mod progressiv l-interessi tal-konsumaturi u tal-kultivaturi, għax huma dawk li gawdew aktar mill-oħrajn mill-partikolarità tat-territorju kif ukoll tal-fatturi umani.

L-ispeċifità tat-territorju u l-kapaċità tal-bniedem, li mas-snin għaraf iżomm it-tekniki ta' kultivazzjoni filwaqt li rrispetta u pproteġa l-widien u l-muntanji, u r-rieda tal-produtturi, li mis-snin 80 riedu jikkomunikaw lill-konsumatur il-kwalità tat-tuffieħ, b'emfasi partikolari fuq l-oriġini tagħhom bħala Mele della Valtellina, permezz ta' indikazzjonijiet espliċiti fuq il-pakketti mqiegħda fis-suq, ikkontribwixxew għat-tixrid kbir tal-prodott mal-konsumaturi fl-Italja u barra l-pajjiż. Konferma ta' dan huwa l-fatt li l-Mela di Valtellina hija misjuba fil-punti ta' bejgħ tad-distribuzzjoni moderni u tal-ħwienet speċjalizzati b'post fil-faxxa tas-suq tal-valur għoli. Ġie rreġistrat li l-prezz medju tal-produzzjoni għal kull kilogramm tal-prodott, fl-1968, għadda minn 85 liri Taljani għall-Golden u 80 għall-varjetà Red, għal valuri ta' 105 u 110 liri Taljani rispettivament fl-1974. Wara ftit snin, fl-1979, il-prezzijiet ittriplikaw u waslu sa 330 liri Taljani kull kg għall-Golden u 420 liri Taljani kull kg għar-Red; fid-deċennju ta' wara fl-1987 il-prezzijiet medji kull kilogramm kellhom il-valuri ta' 680 u 830 rispettivament. Mill-1996 sal-lum il-prezzijiet segwew xejra pożittiva ta' kobor u fl-2006 kellhom valur ta' EUR 0,31/kg għall-Golden u EUR 0,37/kg għar-Red u l-Gala. Il-medja tal-prezzijiet tat-3 varjetajiet kif imsemmija hawn fuq kienu mill-anqas 10 % ogħla mill-medja nazzjonali ta' varjetajiet bħalhom.

Referenza għall-pubblikazzjoni tal-ispeċifikazzjoni:

Il-Gvern nieda l-proċedura nazzjonali ta' oġġezzjoni bil-pubblikazzjoni tal-proposta għar-rikonoxximent tal-IĠP “Mela di Valtellina” fil-Gazzetta Ufficiale della Repubblica Italiana Nru 271 tal-21 Novembru 2005.

It-test sħiħ tal-ispeċifikazzjoni tal-prodott jinsab disponibbli:

— fuq il-link www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg jew: